遊靈巖山寺
作者：晁說之
朝代：宋

paragraphs: 昔愛屏作山，今愛山作屏。
還曲不可數，兩目徒熒熒。
須臾背負巘，恍惝面對陘。
屯聚陣脚馬，羅列仙女軿。
秀色非有無，花氣自芳馨。
翠麓下靡靡，危峰上亭亭。
借問深幾何，飛鳥中暫停。
衆異者明孔，白晝觀辰星。
霜令殊未酷，黄蘂間青青。
連岫鏁寶符，重壁藏修靈。
世俗那得見，見形不識形。
言念朗法師，於此老禪扃。
應化今何到，空餘虎上經。
我如夢中遊，夢夢入杳冥。
爾來塵滓醉，不覺一朝醒。
下山如夢斷，獨疑在茅廳。
朝雲到人世，飄飄細雨零。